Bel Canto
Store norske leksikon,Kunst og estetikk,Musikk,Populærmusikk,Elektronisk musikk
Bel Canto er en norsk elektronika/popgruppe, dannet i 1985 i Tromsø av vokalisten Anneli Drecker (født i 1969), Geir Jenssen (født i 1962; synthesizer, programmering) og Nils Johansen (synthesizer, fiolin, bass og gitar). De har gjort seg bemerket både i Norge og flere europeiske land med melodiøs, svevende musikk inspirert blant annet av folkemusikk fra flere kanter av verden.
Gjennombrudd Bel Canto var en av de første norske artistene som fikk kontrakt med et utenlandsk plateselskap. Trioen flyttet til Brussel i 1986, og fikk året etter utgitt debutalbumet White-Out Conditions på Crammed Discs. Etter Birds Of Passage (1990) sluttet Jenssen for å satse solo (se Biosphere). Shimmering, Warm & Bright (1992) ble gjennombruddet i Norge, etterfulgt av den listetoppende Spellemannpris-vinneren Magic Box (1996), Rush (1998) og Dorothy's Victory (2002). Anneli Drecker Anneli Drecker har blant annet koret på a-has konserter og Röyksopps plater og konserter, og medvirket i flere filmer, deriblant Søsken på Guds jord (1983), Svarte pantere (1992) og Kartong (2002). Og hun var komponist og sanger i en oppsetning av Pär Lagerkvists Bøddelen på Det Norske Teatret (2000). Også hennes soloalbum Tundra (2000) og Frolic (2005) nådde Topp 10 i Norge. Hun fulgte opp med to album der hun hadde gjendiktet Arvid Hanssens sanger til engelsk: Rocks & Straws (2015) og Revelation For Personal Use (2017). Les mer i Store norske leksikon elektronisk musikk Eksterne lenker Bel Cantos offisielle nettsted Anneli Dreckers hjemmeside